hu hu hu hu it hu hu hu hu de hu hu hu hu hu en hu hu hu en hu hu en hu en hu en de hu hu hu hu hu hu de hu hu hu hu hu hu hu hu hu hu hu hu hu de hu hu hu hu hu hu hu hu hu hu hu hu hu hu hu hu hu cs hu hu hu hu hu hu hu hu de hu hu hu hu hu
Kisvasúti Nap és Hajtányparádé 2022
Augusztus 13-án idén is megrendezésre kerül a Kecskeméti Kisvasúti Nap és Hajtányparádé, melyre nagyon sok szeretettel hívjuk meg a kisvasútbarátokat és érdeklődőket.
A kisvasúti napon lehetőség nyílik:
A kisvasút múltjának felidézésére a kiállított képekkel, képeslapokkal és kisvasúti relikviákkal
Különböző, érdekesebbnél érdekesebb motoros és kézi hajtányok megtekintésére, kipróbálására és rajtuk való utazásra
Kötetlen vasútbaráti beszélgetésekre a kisvasút múltjáról, jelenéről és jövőjéről.
Időpont: 2022. augusztus 13. 10:00-19:00
További információ és részletes program az alábbi linken érhető el:
2022. július 23-án rendezik meg a falunapot Bugacon. Ennek keretében 8:00 és 17:00 óra között kézihajtányozásra nyílik lehetőség Bugac vasútállomás vágányain és a közeli nyílt vonali szakaszokon.
Az érdeklődők üzemvezetői oktatást követően kipróbálhatják a 3 kerekű történelmi kézihajtányokat. A hajtányok két személyesek, gyermekek esetén felnőtt kíséretében használhatók. A gördülékenyebb ügymenet érdekében kérjük, hogy érkezés előtt olvassák el szabályzatainkat a https://kecskemetikisvasut.hu/hajtanypalya/ oldalon a dokumentumok fejezetben.
A hajtányozásnak ezen a napon nincs előre meghatározott ára. Kérjük, hogy amennyiben elnyeri tetszésüket, a hajtányozással eltöltött idő függvényében fejenként 500 – 1000 Ft-os támogatói jegy megvásárlásával járuljanak hozzá a pályafenntartás illetve a régi járművek felújításának költségeihez.
A program reggel 8-tól este 7-ig tart. Igyekszünk mindenkinek lehetőséget biztosítani, de a hajtányok korlátozott száma miatt elképzelhető, hogy várakozni kell majd.
Vigyázz! Vasúti forgalom a Kecskeméti Kisvasúton!
A Kecskeméti Kisvasút vágányain fokozatosan újraindul a vasúti közlekedés. A síneken könnyűszerkezetes vasúti járművek, úgynevezett hajtányok fognak közlekedni, ezért szeretnénk felhívni a kisvasút közelében közlekedők figyelmét, hogy fokozottan figyeljenek a vasúti átjárók és a vasúti pálya közelében.
A Kecskeméti Kisvasút vágányain fokozatosan újraindul a vasúti közlekedés. A síneken könnyűszerkezetes vasúti járművek, úgynevezett hajtányok fognak közlekedni. Ezek kisebbek, mint a régi mozdonyvontatású szerelvények voltak, a vasúti átjárókon való áthaladás szabályai azonban változatlanok. A járművek bármely irányból érkezhetnek, egymás után kis időkülönbséggel akár több is.
Kérjük a KRESZ szabályainak betartását:
A vasúti átjárót csak fokozott óvatossággal szabad megközelíteni.
Vasúti átjáróban és közvetlenül a vasúti átjáró előtt tilos előzni.
A vasúti átjáró előtt meg kell állni, ha bármely irányból vasúti jármű közeledik.
A jelzőőr vagy a polgárőr jelzőtárcsával vagy – feltartott, vagy vasúti átjárónál az úttesten állványra helyezett – piros fényű lámpával adott jelzésére meg kell állni.
A vasúti átjárón csak folyamatosan, azaz megállás nélkül, legalább 5 kilométer/óra átlagsebességgel szabad áthaladni.
Biztosítatlan vasúti átjáróra járművel csak abban az esetben szabad ráhajtani, ha a vezetője meggyőződött arról, hogy az átjáró felé vasúti jármű egyik irányból sem közeledik, és a folyamatos áthaladásra lehetőség van.
Vasúti pályán (vasúti átjárón vagy más kiépített átkelőhelyen) a gyalogos csak akkor haladhat át, ha meggyőződött arról, hogy vasúti jármű nem közeledik.
Tilos megállni vasúti átjáróban és attól számított 30 méter távolságon belül, valamint vasúti pályán és ezekhez olyan közel, hogy a jármű a vasúti jármű közlekedését akadályozza.
A hajtánytulajdonosok figyelmét szeretnénk felhívni a hajtányok járműengedélyeztetési eljárására…
A jelenlegi jogi szabályozás szerint a motoros hajtány, mint vasúti jármű a közlekedési hatóságnál engedélyköteles. Az engedélyezést a vasúti járművek forgalomba hozatala, üzembehelyezése engedélyezéséről, időszakos és rendkívüli vizsgálatáról, hatósági járműnyilvántartásáról szóló 412/2020. (VIII. 30.) Korm. rendelet szabályozza:
Pillanatnyilag ésszerű keretek között csak a történelmi járművek engedélyeztethetők, amelyekről bizonyítható, hogy már 1984. július 1-je előtt is üzemben voltak (412/2020 r. 42. § (2) ). Tipikusan ilyenek a “csőbútor” hajtányok, PVG-k. Ezeknek az engedélyeit egy egyszerű adatlap kitöltésével hivatalból kiállítja a hatóság. Kérjük, hogy akinek ilyen járműve van, az kezdje el a folyamatot. Fontos, hogy a hatóság és a jogalkotók is lássák, hogy valóban van igény a hajtányok üzembe helyezésére. Mindenkinek szívesen segítünk, hogy melyik rovatba mit kell írni.
A folyamatot a 42. § (1) bek. szerint kell elkezdeni. Külön kérésre emailben küldünk egy hivatalos levél mintát, ha rendelkezésünkre áll, akkor műszaki dokumentumot is, és egy jármű adatlapot. A mindenkor hatályos adatlap erről az oldalról tölthető le:
Először a pályaszám iránti kérelmet kell beadni, még a régi pályaszámmal (azonosítóval) kitöltve az adatlapot, utána, ha kiadták a 12 jegyű pályaszámot, akkor a típus és üzembe helyezési engedély iránti kérelmet, és az új pályaszámmal az adatlapot. A dokumentumokat a levél fejlécében szereplő címre kell küldeni.
A különböző díjakat a kérelem benyújtásával egyidejűleg kell az Innovációs és Technológiai Minisztérium Magyar Államkincstárnál vezetett 10032000-00290713-38100004 számú számlájára befizetni, a befizetési igazolást pedig a levélhez mellékelni.
Minden dokumentumot papír alapon kell benyújtani a hivatalos elérhetőségeken.
A járműengedély kiadása nem függ attól, hogy normál vagy keskeny nyomtávú hajtányról van szó, bátran lehet normál PVG-t is engedélyeztetni! Egyedüli különbség, hogy a normál nyomtávolságú járművekre nincs díjmérséklés.
Az engedély számát és az engedély kiadásának dátumát el kell küldeni a hajtánypálya üzemvezetőjének.
Bármilyen kérdés esetén vegyék fel a kapcsolatot Kékesi Márton hajtánypálya üzemvezetővel az alábbi elérhetőségeken:
Forgalomirányítási ügyekben: +36 30 834 6051
Általános felügyeleti ügyekben: +36 30 313 7929
Több hónap fejlesztést és munkát követően nagy örömmel mutatjuk be megújult weboldalunkat és a hozzá tartozó új arculatunkat. Ezentúl weboldalunkat a www.kecskemetikisvasut.hu címen lehet elérni. A régi weblapunk továbbra is megtalálható, azonban friss tartalmak oda már nem kerülnek feltöltésre.
Új weboldalunkon nyomon követhetik közelgő eseményeinket, megtalálhatják a kisvasúttal kapcsolatos friss híreinket, illetve folyamatosan bővülő médiatárunkban lehetőség nyílik archív felvételek megtekintésére, valamint a kisvasúttal kapcsolatos cikkek olvasására is.
Amennyiben Ön is rendelkezik a kisvasúttal kapcsolatos képi vagy írásos emlékekkel és ezt szívesen megosztaná velünk, akkor kérjük vegye fel velünk a kapcsolatot elérhetőségeink valamelyikén!
A jövőben további tartalmakkal és információkkal szeretnénk bővíteni megújult weboldalunk, melyekről híreink között és közösségi média oldalunkon is tájékoztatni fogjuk követőinket.
Kellemes időtöltést kívánunk weboldalunkon!
Kisvasúti nap és hajtányparádé 2021
Rövid élménybeszámoló a 2021-es Kecskeméti Kisvasúti napról.
A tavalyi évhez hasonlóan, idén, 2021-ben is megrendezésre került a Kecskeméti Kisvasúti Nap és Hajtányparádé. Hivatalosan augusztus 7-én 10 órakor kezdődött a rendezvény, azonban már a Kiskunfélegyházáról 9 órakor érkező busszal is több érdeklődő utazott. 10 órára megtelt a bugaci állomásépület előtti tér érdeklődőkkel, vasútbarátokkal és hajtányosokkal. A kisvasúti nap megnyitóján Kékesi Márton köszöntötte a jelenlévőket, majd beszélt a kisvasút jelenéről és jövőbeni terveiről. Mint elmondta, hosszas erőfeszítések után, nemsokára olyan fázisába érhet a hajtánypálya projekt, hogy hivatalosan is lehet majd hajtányozni a 2009-ben bezárt Kecskeméti Kisvasút Kiskunmajsai vonalán. Ha minden a tervek szerint alakul, akkor a jövőben lehetőség nyílik majd hajtányok bérlésére és használatára is, azonban ehhez még fontos lenne a hajtányokkal kapcsolatos jármű engedélyeztetési jogszabályok megváltoztatása, könnyebbé tétele. A megnyitón jelen volt Filus Ferenc is, akivel a kisvasút múltjáról beszélgethettek a rendezvény résztvevői. A megnyitó után a bugaci vasútállomás Jakabszállás felőli váltója hosszú évek után ünnepélyesen átállításra került, majd a kézi hajtányokkal az állomás első vágányán lehetett utazni, a motoros hajtányok vezetői pedig Bugacpusztaházára és Bugac-Felsőre szállították az érdeklődőket, míg az érintett útátjárókat lelkes önkéntesek fedezték. A nap folyamán lehetőség nyílt a Vasúttörténeti Alapítvány által kiállított felvételek megtekintésére a bugaci állomásépület várótermében, ahol különleges képeket találtak az érdeklődők a kisvasút múltjáról, mint például a Bugaci Kispöfögős menetekről. A bugaci önkormányzatnak hála, a résztvevők zsíros-hagymás kenyeret és limonádét is fogyaszthattak. A motoros hajtányok 13 óra körül, a kisvasúti nap résztvevőivel elrobogtak Hittanya megállóhelyig, ahol a Lelkigyakorlatos tábor szervezői ebéddel látták vendégül az oda érkezőket. A finom ebéd után, a táborban lévő gyerekek is kipróbálhatták a motoros hajtányokat Hittanya és Szank között. A hajtányok, köszönhetően a Kiskunsági Nemzeti Park közelségének, gyönyörű, hangulatosnál hangulatosabb helyeken haladtak keresztül. Utazás közben mintha megállt volna az idő, különös nyugalom és ámulat járta át a hajtányok utasait miközben maguk után hagyták a híres homokbuckás ősborókásokat, szarvasmarha gulyákat, gémeskutakat és az erdőkből előbújó magányos kis tanyákat. Hittanyáról visszafelé indulva a délutáni időpontnak köszönhetően már csillapodott a hőség és Bugac állomásépülete is egyre vörösesebb színben pompázott. A délután folyamán is érkeztek még újabb látogatók, akik egy-egy hajtányozás közben vagy kiállítás megtekintése alatt tartalmas beszélgetéseket folytattak új és régi ismerősökkel egyaránt. Bugacról hétvégente az utolsó menetrend szerinti busz elég korán, már 17:30-kor elindul, így sokan ezzel a járattal indultunk haza. A buszon útközben, a nap folyamán szerzett élményekről beszélgettünk és reményünket fejeztük ki hogy jövőre ugyanitt, ugyanekkor ismét nagyszerű élményeket szerezhetünk.